REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/50-14

30. april 2014. godine

B e o g r a d

ZAPISNIK

SA ČETVRTE SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 30. APRILA 2014. GODINE

 Sednica je počela u 12,00 časova.

 Sednicom je predsedavao Zoran Babić, predsednik Odbora.

 Sednici su prisustvovali članovi Odbora: Katarina Rakić, Aleksandar Marković, Olgica Batić, Snežana Malović, Vesna Martinović, Ljubiša Stojmirović, Irena Vujović, Veroljub Matić, Obrad Isailović, Dušica Stojković i Dragana Barišić.

 Sednici su prisustvovali zamenici odsutnih članova Odbora: Srđan Kružević, zamenik Petra Petrovića, Mira Petrović, zamenik Milana Krkobabića i Stefana Miladinović, zamenik Milisava Petronijevića.

 Sednici nisu prisustvovali članovi Odbora: Petar Petrović, Milan Krkobabić, Milisav Petronijević, Đorđe Milićević i Darko Laketić.

 Sednici je prisustvovala i Jana Ljubičić, generalni sekretar Narodne skupštine.

 Na predlog predsednika Odbora, Odbor je jednoglasno odlučio da iz predloženog dnevnog reda povuče tačku 4 .„Razmatranje zahteva generalnog sekretara Narodne skupštine za davanje saglasnosti za zasnivanje radnog odnosa na određeno vreme zbog povećanog obima posla (21 broj 112-1220/14 od 29. aprila 2014. godine)“.

Odbor je jednoglasno utvrdio sledeći

D n e v n i r e d:

 1. Razmatranje ostavki koje su na funkciju narodnog poslanika podneli: Snežana Bogosavljević - Bošković (01 broj 118-1137/14 od 27. aprila 2014. godine), Aleksandar Antić (01 broj 118-1138/14 od 27. aprila 2014. godine), Ivica Dačić (01 broj 118-1139/14 od 27. aprila 2014. godine), Nebojša Stefanović (01 broj 118-1140/14 od 27. aprila 2014. godine), Aleksandar Vulin (01 broj 118-1141/14 od 27. aprila 2014. godine), Vanja Udovičić (01 broj 118-1142/14 od 27. aprila 2014. godine), Jadranka Joksimović (01 broj 118-1143/14 od 27. aprila 2014. godine), Goran Knežević (01 broj 118-1154/14 od 28. aprila 2014. godine) i Radomir Nikolić (01 broj 118-1170/14 od 28. aprila 2014. godine);

 2. Predlog odluke o radnom angažovanju konsultanata u poslaničkim grupama u Narodnoj skupštini, koji je podneo narodni poslanik Zoran Babić (21 broj 02-1171/14 od 28. aprila 2014. godine);

 3. Razmatranje Zahteva generalnog sekretara Narodne skupštine za davanje saglasnosti za zasnivanje radnog odnosa na određeno vreme sa konsultantima za obavljanje stručnih i administrativnih poslova u poslaničkim grupama (21 broj 112-1068/14 od 24. aprila 2014. godine);

 4. Razno.

 **Prva tačka dnevnog reda**: Razmatranje ostavki koje su na funkciju narodnog poslanika podneli: Snežana Bogosavljević - Bošković (01 broj 118-1137/14 od 27. aprila 2014. godine), Aleksandar Antić (01 broj 118-1138/14 od 27. aprila 2014. godine), Ivica Dačić (01 broj 118-1139/14 od 27. aprila 2014. godine), Nebojša Stefanović (01 broj 118-1140/14 od 27. aprila 2014. godine), Aleksandar Vulin (01 broj 118-1141/14 od 27. aprila 2014. godine), Vanja Udovičić (01 broj 118-1142/14 od 27. aprila 2014. godine), Jadranka Joksimović (01 broj 118-1143/14 od 27. aprila 2014. godine), Goran Knežević (01 broj 118-1154/14 od 28. aprila 2014. godine) i Radomir Nikolić (01 broj 118-1170/14 od 28. aprila 2014. godine)

 Predsednik Odbora obavestio je članove Odbora da su ostavke Snežane Bogosavljević - Bošković, Aleksandra Antića, Ivice Dačića, Nebojše Stefanovića, Aleksandra Vulina, Vanje Udovičića, Jadranke Joksimović, Gorana Kneževića i Radomira Nikolića na funkciju narodnog poslanika podnete u skladu sa Zakonom o izboru narodnih poslanika i Poslovnikom Narodne skuštine, kao i da su imenovani, u skladu sa članom 198. stav 2. Poslovnika Narodne skupštine, pozvani da prisustvuju ovoj sednici.

 Diskusije nije bilo.

 Na predlog predsednika, Odbor je jednoglasno usvojio i Narodnoj skupštini podneo sledeći

I Z V E Š T A J

 Odbor je utvrdio da je podnošenjem ostavki narodnih poslanika Nebojše Stefanovića, Aleksandra Vulina, Vanje Udovičića, Jadranke Joksimović, Gorana Kneževića i Radomira Nikolića, izabranih sa Izborne liste ALEKSANDAR VUČIĆ - BUDUĆNOST U KOJU VERUJEMO (Srpska napredna stranka, Socijaldemokratska partija Srbije, Nova Srbija, Srpski pokret obnove, Pokret socijalista), Snežane Bogosavljević - Bošković, Aleksandra Antića i Ivice Dačića, izabranih sa Izborne liste IVICA DAČIĆ - „Socijalistička partija Srbije (SPS), Partija ujedinjenih penzionera Srbije (PUPS), Jedinstvena Srbija (JS)“, nastupio slučaj iz člana 88. stav 1. tačka 2. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanim narodnim poslanicima.

 Na taj način omogućava se izbor novih narodnih poslanika, putem dodeljivanja mandata od strane podnosilaca navedenih izbornih lista drugim kandidatima, u skladu sa članom 92. Zakona o izboru narodnih poslanika.

 Za izvestioca Odbora na sednici Narodne skupštine određen je Zoran Babić, predsednik Odbora.

 **Druga tačka dnevnog reda**: Predlog odluke o radnom angažovanju konsultanata u poslaničkim grupama u Narodnoj skupštini, koji je podneo narodni poslanik Zoran Babić (21 broj 02-1171/14 od 28. aprila 2014. godine)

 Predsednik Odbora je upoznao članove i zamenike članova Odbora sa sadržinom Predloga odluke o radnom angažovanju konsultanata u poslaničkim grupama u Narodnoj skupštini koji je u skladu sa članom 40. Zakona o Narodnoj skupštini podneo Odboru. Predloženom odlukom utvrđeno je pravo svake poslaničke grupe da radno angažuje konsultante za obavljanje stručnih i administrativnih poslova. Takođe, radno pravni status konsultanata je upodobljen sa odredbama Zakona o državnim službenicima i Odluke o organizaciji i radu Službe Narodne skupštine i s tim u vezi, predviđeno je da: konsultanti zasnivaju radni odnos na određeno vreme dok postoji poslanička grupa za koju su angažovani, a najduže do kraja saziva Narodne skupštine; da generalni sekretar Narodne skupštine, na zahtev predsednika poslaničke grupe, donosi rešenja o zasnivanju radnog odnosa sa konsultantima na određeno vreme, kao i da su za poslove koje obavljaju, konsultanti odgovorni predsedniku poslaničke grupe za koju su angažovani.

 Na osnovu ove odluke, sve poslaničke grupe će imati isti broj konsultanata kao i u prethodnom sazivu Narodne skupštine osim Poslaničke grupe Demokratske stranke, koja će moći da angažuje četiri lica dok će Poslanička grupa Srpske napredne stranke koja ima 136 narodnih poslanika angažovati 12 lica što u masi iznosi ukupno 38 lica, odnosno četiri lica manje u odnosu na prethodni saziv Narodne skupštine kada je za potrebe poslaničkih grupa prema važećoj Odluci Administrativnog odbora o radnom angažovanju konsultanata za stručne i administrativne poslove poslaničkih grupa u Narodnoj skupštini 28 broj 112-2161/08 od 22. septembra 2008. godine, bilo angažovano ukupno 42 lica.

 Diskusije nije bilo.

 Na predlog predsednika, Odbor je jednoglasno doneo Odluku o radnom angažovanju konsultanata u poslaničkim grupama u Narodnoj skupštini koja stupa na snagu danom donošenja kada prestaje da važi Odluka Administrativnog odbora o radnom angažovanju konsultanata za stručne i administrativne poslove poslaničkih grupa u Narodnoj skupštini 28 broj 112-2161/08 od 22. septembra 2008. godine.

 **Treća tačka dnevnog reda**: Razmatranje Zahteva generalnog sekretara Narodne skupštine za davanje saglasnosti za zasnivanje radnog odnosa na određeno vreme sa konsultantima za obavljanje stručnih i administrativnih poslova u poslaničkim grupama (21 broj 112-1068/14 od 24. aprila 2014. godine)

 Generalni sekretar Jana Ljubičić, obrazložila je članovima i zamenicima članova Odbora zahtev koji je uputila Odboru radi dobijanja saglasnosti za zasnivanje radnog odnosa na određeno vreme sa konsultantima za obavljanje stručnih i administrativnih poslova u poslaničkim grupama, skladu sa odlukama Odbora kojima se uređuje radno angažovanje konsultanata u poslaničkim grupama u Narodnoj skupštini.

 Diskusije nije bilo.

 Na predlog predsednika, Odbor je jednoglasno dao saglasnost generalnom sekretaru Narodne skupštine da zasnuje radni odnos na određeno vreme sa konsultantima za obavljanje stručnih i administrativnih poslova u poslaničkim grupama u Narodnoj skupštini, u skladu sa odlukama Odbora kojima se uređuje radno angažovanje konsultanata u poslaničkim grupama u Narodnoj skupštini.

 **Četvrta tačka dnevnog reda: Razno**

 U okviru ove tačke nije bilo pitanja i predloga.

\*\*\*

 Sednica je završena u 12,20 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić Zoran Babić